Blanár, Juraj, podpredseda NR SR (2023-02-01):
Vážená snemovňa, vážený pán minister v demisii, vážený pán predsedajúci, dovoľte mi, aby som bez nejakých emócií zareagoval aj na tie príspevky, ktoré tu boli. Pán poslanec Krúpa, ak ste si nevšimli, bolo to legitímne, v súlade s rokovacím poriadkom prednesené uznesenie. A to uznesenie aj súvisí s touto témou a myslím si, že každého z nás poslancov Národnej rady by malo zaujímať, že v akom stave sa nachádzame z hľadiska, z hľadiska vybavenosti našej armády, a je prirodzené, že oslovujeme pána ministra v demisii, ktorý sa tu teraz nachádza. Čiže ak vy si myslíte, že je to mimo misu a že neviete, o čom sa tu bavíte, tak my vieme, o čom sa bavíme, ale ak si vy myslíte, že nie, tak je to vaše právo a vôbec vám to nechcem zobrať. Len ešte raz chcem vám pripomenúť, bolo to legitímne s rokovacím poriadkom prednesené uznesenie. Pán poverený minister, chcel by som vás aj poprosiť, samozrejme, dopĺňam k tomu, čo povedal pán kolega Fico, samozrejme, tie informácie určite poviete, že by mali byť utajované. Áno, sme pripravení, aby boli v utajovanom režime distribuované poslancom, čo je úplne prirodzené. Lebo predpokladám, že to by bol prvý argument, ktorý by sme v rámci svojho... tak ak som sa pomýlil, tak nie, ale radšej to dopĺňam, lebo my máme záujem, aby všetky tieto bezpečnostné prvky boli zabezpečené. Pán poslanec Osuský, no už tu bolo povedané, že koaliční poslanci majú zvláštnu schopnosť vidieť všetkým do hláv. Aj pán poslanec Osuský videl do hláv všetkých veľvyslancov, ktorí sa stretli s nami. Tak vás môžem ubezpečovať a ubezpečiť, pán Osuský, že zďaleka to nie je tak, ako vy vidíte do hláv a máte tie svoje predsudky alebo domnienky zafixované, ale poznám vás pri diskusiách v zahraničnom výbore, nemá význam, aby sme sa naťahovali s vami, pretože vy neustále používate neadekvátne prirovnania, ale že by ste napríklad použili prirovnanie, ktoré by mohlo byť aj trošičku bližšie k tomu, čo sa teraz deje, tak prečo ste nepoužili prípad Irak, porušenie medzinárodného práva rovnako, kde boli vymyslené tzv. pojazdné výrobne chemických zbraní a ešte neviem čo, čo sa napokon ukázalo, že nebola pravda. Ale to pánovi Osuskému jednoducho nesedí takéto niečo. Pán poslanec Šefčík, že sme tvrdili, že nás Rusko nenapadne. Podľa mňa každý normálne zmýšľajúci človek si to musel myslieť, len vy ste vedeli, že nás Rusko napadne. Ale vzápätí, keď sme vás kritizovali za kšefty, ktoré ste mali s firmou, teraz neviem, Dustream, alebo ako sa volala, na hraniciach, tak všetci ste zrazu tvrdili, no kto vedel, že nás to Rusko napadne a že tu príde taká migračná vlna? Ale vy ste boli presvedčení, že... Viete, vy sa sami usvedčujete takýmito nezmyselnými tvrdeniami, pretože každý normálny človek si musel myslieť, že to Rusko to neurobí. My to odsudzujeme. Nikto to tu neobhajuje, dámy a páni. A podporili sme uznesenie, ktoré tu bolo v parlamente prednesené. Takže, pán poslanec Šefčík, usvedčili ste sa, že vy ste rovnako nevedeli, že Rusko nás napadne. No a, pán kolega Dostál, či sme ich poučili, alebo nepoučili, to už nechajte na nás. Ja odporúčam vám, a teraz neviem, či odporúčam teraz demokratickej, Občianskodemokratickej únii alebo kde ste členom, lebo vy nie ste členom SaS, že či vy takéto stretnutie ste schopní urobiť s veľvyslancami a poučiť ich o tej svojej pravde. My sa snažíme komunikovať s veľvyslancami, tak ako sme boli vo vláde, rovnako aj v opozícii, aby sme dávali priame informácie a nie skreslené, ktoré môžu byť možno skreslené úmyselne alebo aj neúmyselne, a na to slúžia tieto otvorené stretnutia. A ja si veľmi vážim dnešné stretnutie, pretože to stretnutie prinieslo množstvo zaujímavých výziev pre nás, nad ktorými sa je potrebné zamyslieť. A ak niekto dáva akékoľvek sugestívne otázky, že tak čo navrhujete a čo teda, necháme, aby Rusko porazilo Ukrajinu? Kto vie, ako to bude, prosím vás? Kto je ten stratég veľký? A z tohto pohľadu sa pozerať na to, že tí, ktorí hovoria, že začnime hovoriť o mieri, že tí sú tí, ktorí podporujú Rusko? Veď to nie je pravda! Či azda je zlé hovoriť o tom, že ak Európska únia je založená na mierových základoch, vďaka ktorým alebo kvôli ktorým sa tu európske národy nemlátia, ktoré sa predtým mlátili v dvoch svetových vojnách, je to zlé? A pritom ale nehovoríme, že sme na jednej alebo na druhej strane, lebo to jednoducho odsudzujeme. Medzinárodné právo musí byť tak dodržiavané, či ho nedodržiava dobrý alebo zlý partner. To musí byť jednoducho sväté. Ale hovoriť o mieri je úplne normálna vec. A čím skôr začneme, nevieme, kedy príde ten mier. Nikto z nás to nevie. A kto akokoľvek bude sugestívne hovoriť o tom, že teraz kto hovorí o mieri, že je proti Ukrajincom, no mýli sa, pretože treba hovoriť o mieri a robiť všetko pre to, aby jednoducho tie strany sa dotlačili do nejakých pozícií, aby sa začalo o tom rozprávať. Nikto z nás nechce vojnu, pretože vojna je to najväčšie zlo, ktoré môže byť. Ján Pavol II. v svojej blahej pamäti povedal, že vojna nech sa vedie s akýmkoľvek úmyslom, či dobrým, alebo zlým, v konečnom dôsledku je to prehra ľudstva. A to si myslím, že sú naozaj silné slová. A preto hovoriť o mieri je naozaj veľmi dôležité. Takže, pán minister, my chceme normálne základné informácie, ktoré patria poslancom Národnej rady Slovenskej republiky. Ak to nepochopil pán kolega Krúpa, vysvetlite mu to vy, ste s ním bližší priateľ. Toto patrí k tomu, aby sme vedeli o takýchto informáciách. Myslím si, že je to vaša povinnosť, pretože ste sa dali na pozíciu teraz ministra v demisii, aby ste informovali poslancov, ktorým sa vy zodpovedáte. Možno poviete, že nie opozícii, ale vy sa zodpovedáte všetkým. Takže o nič iné vás neprosíme. A to, ako zahlasujeme za tento dokument, budete vidieť, ktorý predkladáte, priamo pri hlasovaní. Ďakujem veľmi pekne za pozornosť.